
התובע

- נ   ג   ד - 

1.
מדינת ישראל - גלי צה"ל




ד.צ. 01005

צה"ל

ע"י פרקליטות מחוז צפון

2.
שטייף הדס 

ד.צ. 01005

צה"ל



3.
מיכה פרידמן




ד.צ. 01005

צה"ל






הנתבעים

מהות התביעה: כספית, נזיקית, לשון הרע, הפרת חובה חקוקה ורשלנות.
סכום התביעה: 300,000 ש"ח.
כתב תביעה
התובע, אשר יהיה מיוצג על ידי ב"כ עוה"ד כמפורט לעיל לצד שמו, מתכבד להגיש לבית המשפט הנכבד את כתב תביעתו כדלקמן:

1. כל האמור והנטען בכתב תביעה זה, נטען בהשלמה ו/או במצטבר ו/או לחילופין מקום בו העובדות כהוותין אינן ידועות לתובע/ת הכל על פי הקשר הדברים והדבקם הסביר.
2. כל הנספחים המצורפים לכתב תביעה זה, ולרבות קלטות שמע, מהווים חלק בלתי נפרד הימנו.
הצדדים לתביעה:
3. התובע מר עמי מועלם, רב פקד במשטרת ישראל, בתפקידו הנוכחי והרלוונטי לענייננו משמש כמפקד היחידה המרכזית במרחב העמקים (ימ"ר עמקים). התובע עשה ועושה ימים כלילות לשמירה על בטחון המדינה וביטחון אזרחיה, התובע עתיר מעשים, זכויות ושבחים בתפקידיו הרבים במשטרת ישראל. 
4. הנתבע 1 "גלי צה"ל", תחנת שידורי הרדיו של צבא ההגנה לישראל, והנה "אמצעי תקשורת" כמשמעותו בסעיף 11(ג) לחוק איסור לשון הרע, התשכ"ה - 1965. 
5. הנתבעת 2 גב' הדס שטייף, כתבת לענייני משטרה ופלילים בגלי צה"ל. הנתבעת מגישה מדי בוקר בשעה 7:55 לערך, במסגרת התוכנית "בוקר טוב ישראל", את פינת הפלילים של התוכנית. 
6. הנתבע 3 מר מיכה פרידמן, במועדים הרלוונטיים, מגיש תוכנית הבוקר בגלי צה"ל "בוקר טוב ישראל". תוכנית זו משודרת מדי בוקר בין השעות 7:00 ועד 8:00 והיא זוכה לפופולריות רבה.
הפרסום נשוא התביעה :

7. בתאריך 20/3/06 שודרה במסגרת התוכנית "בוקר טוב ישראל" כתבה בעניינו של רפ"ק עמי מועלם מפקד הימ"ר (התובע). הכתבה שודרה בשעה 7:39 או בסמוך לכך, כאשר בתחילת התוכנית בשעה 7:10 או בסמוך שודר "פרומו" לכתבה בו סופר אודות הכתבה ואודות השידור הצפוי.
8. בכתבה יוחסו לתובע דברים חמורים מאוד ויוחסה לו התנהגות לא תקינה, בידוי ראיות, זיוף, קבלת דבר במרמה ועוד.

בכתבה נטען ע"י הנתבעים כי לתובע היה חוב לבעל תחנת דלק, חוב שלא שולם משך מספר חודשים ומסתכם בסך של 100,000 ₪ וכשבעל התחנה דרש לקבל את המגיע לו נולד סיפור מפי רפ"ק מועלם אודות גניבת מפתח קוד באמצעותו בוצע התדלוק, ולאחר מכן אף הגיש מועלם תלונה במשטרה, חקר את הפרשה ואף עצר חשודים, בני משפחה שמצויים בסכסוך ארוך שנים עימו.

9. להלן ציטוט הדברים כפי ששודרו בתוכנית :
מיכה פרידמן :"חשד להתנהלות בלתי תקינה של קצין משטרה בכיר, כאשר מפקד היחידה המרכזית במרחב העמקים רב פקד עמי מועלם התבקש לשלם חוב לתחנת דלק בצפון. הוא טען כי מפתח מיוחד, מן דלקן המשמש לזיהוי רכבו נגנב ורק אז נזכר להגיש תלונה למשטרה. מי חקר את התאונה, ניחשתם ? רק פקד עמי מועלם חקר את המקרה וגם עצר ארבעה חשודים שעל פי החשד היו מסוכסכים איתו בעבר. על הבדיקה המתפתחת כתבתנו הדס שטייף".

הדס שטייף: "הסיפור הזה מתחיל כאשר בעל תחנת דלק במושב אביטל שבצפון גילה כי רב פקד עמי מועלם מפקד היחידה המרכזית בעמקים לא שילם כמה חודשים עבור דלק שבני משפחתו צרכו, סכום החוב בסך הכל 100 אלף שקלים. כשהגיע אל ביתו של רב פקד מועלם הכחיש ראש הימ"ר כי בני משפחתו צרכו את הדלק וטען כי הדלק נגנב ומישהו חייב את חשבונו. נאמר כי דלק ניתן למלא בתחנה הזו באמצעות מפתח מיוחד בלבד שמצוי היה בידי הלקוחות. מועלם טען שהמפתח שלו נעלם. עוד באותו היום, חמישי שעבר ניגש מועלם יחד עם מנהל תחנת הדלק להגיש תלונה למשטרה על גניבה, זמן קצר לאחר הגשת התלונה הגיש סגנו של מועלם לבית המשפט בנצרת והוציא צו חיפוש נגד חשודים בגניבה. מתברר שכל החשודים בני משפחה אחת, איתם נמצא מועלם בסכסוך מזה שנים. נוסיף שעוד באותו הלילה פשטו שוטרים על בתיהם של החשודים ועצרו אותם, כפי שמתאר קרוב משפחתם מרדכי צדוק".

מרדכי צדוק: "באמצע הלילה הגיעו צוותים גדולים של בילוש, ארבעה צוותים של בילוש מגובים באנשי יס"מ ומשמר הגבול פרצו לארבעה בתים במקביל, וביצעו חיפוש ברוטלי בתוך הבתים בחיפוש אחרי חביות של דלק וסולר".

הדס שטייף: "במכתב תלונה ששיגר למפכ"ל המשטרה משה קראדי טוען מרדכי צדוק".

מרדכי צדוק: "איך יכול להיות שנעלם המפתח, מפתח מקודד עם קוד אישי שבאמצעותו מתדלקים, ורק אחרי תקופה ארוכה כשבאים לבקש כסף ממפקד הימ"ר לשלם עבור הדלק שנצרך הוא טוען פתאום שהמפתח נגנב".

הדס שטייף: "כבר למחרת הובאו הארבעה להארכת מעצרם שהוארך ביממה אחת. בעקבות פניית גלי צה"ל מינה מפקד מרחב העמקים ניצב מישנה יעקב זיגדון קצין בודק לבדוק את התנהלות חקירת התלונה, בעיקר לאור העובדה שהוא עצמו נתן הוראה מפורשת שחקירת הגניבה תנוהל בידי משטרת עפולה ולא היחידה המרכזית עליה מפקד מועלם. בהתאם לממצאים יוחלט אם יש לנקוט צעדים נגד הקצין או לחלופין להעביר את הטיפול בו למחלקה לחקירות שוטרים".

10. יצוין מיד, כי בטרם שודרו הדברים לא נתבקשה וממילא לא נתקבלה כל תגובה מטעמו של התובע או מי מטעמו. 
11. זאת ועוד, ועל כך אין חולק, לתובע לא היה כל חוב לחברת הדלק וודאי לא חוב בסך של 100,000 ₪ כפי ששודר.
12. כאילו לא די בכך, לאחר שידור ה"פרומו" ובטרם שודרה הכתבה גופה, למשמע דברי הפרומו והכוונה לשדר, צלצל אל הנתבע 1 מר טל ניר מנהל תחנות דלק בחברת חסון דלקל (חברת הדלק ממנה נגנבו הדלקים), מר ניר שהיה בקיא בעובדות המקרה, ביקש לדבר עם מי מהגורמים האחראיים לשידור בגלי צה"ל, סיפר שהפרסום אינו נכון וביקש שלא לפרסם את הכתבה, הוא הופנה להשאיר הודעה במכשיר הביפר של הנתבעת 2. לאחר מספר דקות ובטרם שידור הכתבה, התקשרה עם מר ניר גב' הדס שטייף ושוחחה עימו. 
13. בשיחתם סיפר ניר ששמע פרומו אודות הכוונה לשדר את הכתבה, מר ניר דיווח לנתבעת 2 כי הסיפור אינו נכון וסיפר כי לרפ"ק מועלם אין כל חוב לחברת הדלק וביקש שלא לפרסם את המקרה היות שהדברים ששמע שעומדים לפרסם אינם נכונים. הוא סיפר עוד שאכן ארעה גניבה בתחנת הדלק ושהוא זה שעלה על הגניבה ובידיו מידע אודות החשודים. כן סיפר לה אודות כך שהוא זה שהגיש את התלונה במשטרה. אולם הנתבעת 2, פטרה את מר ניר בתושבה כי אינו מבין וביקשה ממנו שיקשיב לכתבה וישוחח עימה לאחר השידור.    
14. ודוק, מדובר בתוכנית בוקר פופולרית המשודרת מדי בוקר, בערוץ תקשורת רב עוצמה אשר הציבור מיחס לו אמינות גבוהה ביותר, הנתבעים לא היססו לפרסם את הדברים ללא כל בדיקה ולו הפשוטה ביותר, מבלי לבקש ולקבל תגובה, מבלי שעשו ניסיון או מאמץ כלשהו להתחקות אחר האמת ואף בניגוד לדברי נציג חברת הדלק שהתריע בטרם שידור הכתבה. 
15. זאת ועוד, לשידור עלה בן משפחה של אחד החשודים בגניבה, כאשר הנתבעים נותנים לו במה חופשית להשמיע את דבריו בשידור חי ללא כל מערכות סינון ובדיקה, מדובר בבן משפחה של אחד החשודים בגניבה שהובא להארכת מעצר, בן משפחה בעל אינטרס ברור לגרום לשחרורם של החשודים בגניבה.
16. הדברים שנאמרו ויוחסו לתובע הינם כוזבים, משוללי כל יסוד, פגעו ופוגעים קשות בשמו הטוב של התובע ובמעמדו הציבורי, ואף עולים כדי ניסיון לפגוע במשלח ידו ובמוניטין הטוב שיצא לו.

17. הדברים האמורים ושצוטטו לעיל הינם פרסומים משמיצים, והם בגדר פרסום דיבה והוצאת לשון הרע, כמשמעותו בחוק איסור לשון הרע - התשכ"ה - 1965 (להלן: "החוק). דברי הדיבה הכפישו, ביזו ופגעו בתובע ובבני משפחתו, הן במישור האישי והן במישור הציבורי, ושמו אותו ללעג ולבוז בעיני כל.
18. לאחר פרסום הכתבה, זכה הסיפור לכיסוי תקשורתי רב ונרחב בכל המקומונים בצפון כשהדיו של הפרסום ממשיכים לרדוף אחר התובע אשר עומד אל מול ההאשמות חסרות הבסיס חסר אונים.
19. לאחר פרסום הכתבה, ביום 21/3/06 פנה התובע באמצעות פרקליטיו במכתב לנתבעים, בדרישה להתנצלות מיידית. במכתב זה העמיד ב"כ התובע הח"מ את הנתבעים על חומרת הפרסום הכוזב והפוגע וביקש פעולתם המיידית של הנתבעים לתיקון המעוות והקטנת נזקי התובע והפגיעה בשמו הטוב. ברם, הנתבעים בתשובה התחמקו, התנערו מאחריות וממילא לא פרסמו כל התנצלות.
"א"
רצ"ב עותק המכתב מיום 21/3/06 כנספח "א" לתובענה וכחלק בלתי נפרד ממנה.
"ב"
רצ"ב תשובת הנתבעים מיום 4/4/06 כנספח "ב" לתובענה וכחלק בלתי נפרד ממנה.
20. הגם שמדובר בתוכנית רדיו יומית המשודרת מידי בוקר כאמור, לא מצאו לנכון הנתבעים לחזור בהם מההשמצות שיוחסו לתובע ולהביע התנצלותם, לא מצאו לנכון להביא דברים על תיקונם, לפרסם את האירועים כהוויתם או רחמנה ליצלאן, להביע חרטה על הדברים הגם שהיו להם, כאמור, מספר הזדמנויות לעשות כן. 
21. התובע יטען כי מדובר בכתבה שקרית והוצאת לשון הרע, התובע יטען כי התנהגות הנתבעים פגעה קשות בשמו הטוב, באמינותו, ביוקרתו ובמשלח ידו. הנתבעים פרסמו את הדברים בזדון ו/או ממניעים שאינם ברורים עד כה, ותוך שהם יודעים כי אין כל בסיס אמת בדברים וכי מדובר בפרסומי דיבה חסרי תום לב.
22. הפגיעה בתובע מתעצמת שבעתיים נוכח העובדה שהכתבה פורסמה בכלי תקשורת רב עוצמה ובשעות השיא בתחנת רדיו אשר הציבור מייחס לה מטבע הדברים אמינות ומקצועיות גבוהה.
23. התובע יטען כי מעבר לפיצוי ולחבות הקבוע בהוראות חוק איסור לשון הרע פגע הפרסום בכבודו ובכך הפרו הנתבעים את האמור בחוק יסוד: כבוד האדם וחירותו ו/או בעקרונות היסוד שעליהן מושתתת המשטר במדינת ישראל. בנסיבות העניין חבים הנתבעים בפיצוי התובע גם מכח פגיעה בזכויותיו החוקתיות. 
24. התובע יטען כי הנתבעים ו/או מי מטעמם לא נקטו במידת הזהירות שאדם סביר ונבון לא כל שכן עיתונאי סביר היה נוקט באותן נסיבות. 
25. הנתבע 1 אחראי באחריות ישירה ו/או שילוחית ו/או כמעביד ו/או בכל דרך אחרת לפעולות הנתבעים 2,3 ו/או מי מטעמו, לכל מעשיהם ו/או מחדליהם.
26. לנתבעים 1,3 אחריות משותפת כמשדלים לדברי לשון הרע ע"פ 12 לפקודת הנזיקין. 
27. בנוסף ו/או לחלופין ומבלי לגרוע מכל האמור לעיל, יטען התובע כי הנזק נגרם עקב רשלנותם ו/או חוסר זהירותם ו/או עקב הפרת חובותיהם החקוקות של הנתבעים ו/או מי מטעמם שהתבטאו, בין היתר, במעשיהם ו/או במחדליהם כדלקמן, כולם או מקצתם:

1. פרסמו כתבה הפוגעת בו ומסלפת את המציאות, מזיקה, שקרית וחסרת כל בסיס. 
2. הציגו בפני הציבור מצג כוזב אודותיו.
3. לא נקטו באמצעים המתאימים ו/או הסבירים שכתבים ו/או עורכים ו/או מביאים לשידור ו/או עיתונאים היו נוקטים באותן נסיבות, למרות שחובה היה עליהן לעשות כן ו/או נקטו בצעדים בלתי סבירים באותן נסיבות.
4. פעלו בחופזה וברשלנות ופרסמו כתבה בלתי נכונה ופוגעת. 
5. לא עשו כל שביכולתם כדי, באופן סביר, למנוע את הנזק ואת הפרסום הפוגע.
6. לא עשו דבר כדי להתחקות אחר האמת.
7. לא שעו להתראות ולהודעתו של מר טל ניר אשר הודיע בטרם פורסמה הכתבה כי הפרסום אינו נכון ושקרי.
8. אמרו ו/או ניסחו ו/או שידרו ו/או הביאו לשידור את לשון הרע וגרמו לפרסומו ו/או אישרו את פרסומו.
9. נהגו בניגוד להוראות הדין ו/או לא קיימו חובות המוטלות עליהם על פי כל דין ובמיוחד להוראות חוק יסוד כבוד האדם וחירותו, חיקוק שנועד לטובת ולהגנת האזרח וכי לתובע נגרם נזק מסוגו או מטבעו של הנזק אותו התכוון חיקוק זה למנוע.
10. נהגו בניגוד להוראות הדין ו/או לא קיימו חובות המוטלות עליהם על פי כל דין ובמיוחד בניגוד להוראות חוק איסור לשון הרע תשכ"ה – 1965 וחוק הגנת הפרטיות התשמ"א – 1981, חוקים שנועדו להגן על האזרח ולמנוע נזק מסוגו או מטבעו של הנזק אליו התכוון חוק זה.
11. הנתבעים הפרו את החובות החקוקות המנויות בסעיפים 5, 6, 8 ו - 11 לכללי הרשות השנייה לטלויזיה ורדיו (אתיקה בשידורי טלויזיה ורדיו) התשנ"ד - 1984. 
12. הנתבעים אף התרשלו בעבודתם כאחראים ו/או כעורכים, בכך שאפשרו לבן משפחה של אחד החשודים לעלות ובשידור חי לפרסם ללא כל הפרעה וללא התערבות דברי לשון הרע קשים כלפי התובע. 
28. הפרסום גרם וגורם לתובע נזק רב, סבל וכאב, התובע אשר עושה ימים כלילות להגנה על בטחון המדינה ואזרחיה, לעיתים אף תוך סיכון חייו ובטחונו, נפגע מורלית מהפרסום המכפיש, הפרסום גרם לתובע נזק כבד בפועל ועלול לגרום לפגיעה קשה ביותר במשלח ידו, בתפקודו ובמוניטין הטוב שרכש משך שנים.
29. לתובע נגרמו נזקים רבים שלא את כולם יכול הוא לאמוד בשלב זה, ועל כן מעמיד התובע את סכום הפיצויים בגין הפגיעה בשמו הטוב וזאת בהיקף מוערך לצרכי אגרה בלבד בסך של 300,000 ₪ בצירוף הפרשי הצמדה וריבית מיום הגשת התביעה ועד התשלום בפועל.  
30. לחילופין, מתבקש כב' בית המשפט להשית על על כל אחד מהנתבעים את מלוא הפיצוי הסטטוטורי הקבוע בסעיפים 7א'(א) וכן 7א'(ג) לחוק איסור לשון הרע, וזאת בגין כל אחת ואחת מהאמירות המשמיצות המפורטות בכתב תביעה זה בנפרד, באשר כל אחת ואחת מהן מקימה עילת תביעה נפרדת העומדת בפני עצמה.  
31. לבית המשפט הנכבד הסמכות העניינית לדון בתובענה נוכח סכומה ומהותה, וכן הסמכות המקומית נוכח היותה תביעה כנגד המדינה.
32. אשר על כל אלו מתבקש בית המשפט הנכבד לזמן את הנתבעים לדין ולחייבם יחד ולחוד :
1. לשלם לתובע פיצויים, ולרבות פיצויים עונשים ופיצויים לדוגמא, בסך של 300,000 ₪ ולחילופין לחייב כל אחד מהנתבעים בסכום הפיצוי הסטטוטורי כאמור לעיל, כשסכומים הללו נושאים הפרשי ריבית והצמדה כדין, מיום הגשת תביעה זו ועד ליום התשלום המלא בפועל.

2. להורות לנתבעים לפרסם במסגרת שידורי התוכנית "בוקר טוב ישראל" בגלי צה"ל התנצלות ואת תוצאותיו של פסק הדין שיינתן בהליך זה, וזאת במקום, במועד ובהיקף אשר יקבע בית המשפט.
3. לשלם לתובע את הוצאות המשפט, לרבות שכ"ט עו"ד בצירוף ריבית ובתוספת מע"מ כדין.
_______________                                       _______________

  עמית אבן, עו"ד
                              גיורא מאור, עו"ד 

                                   ב"כ התובע

